MNB azonosító: **R11 és R18**

**MÓDSZERTANI SEGÉDLET**

**Viszonzatlan átutalások és eszmei, szellemi javak havi adatszolgáltatása**

**és**

**Viszonzatlan átutalások és eszmei, szellemi javak negyedéves adatszolgáltatása**

kitöltéséhez

I. Általános tudnivalók

Jelen módszertani segédlet a teljes körűség érdekében tartalmazza a kitöltési előírásokban megadott általános tudnivalókat is.

1. **Az adatszolgáltatásban szerepeltetendő ügyletek**

Az adatszolgáltatásban az adatszolgáltató által a tárgyidőszakban nem rezidens részére teljesített, illetve nem rezidens által a tárgyidőszakban az adatszolgáltató részére teljesített viszonzatlan folyó és tőkeátutalásokat (adókat, támogatásokat stb.), valamint ezek visszautalását kell szerepeltetni. Itt kell kimutatni továbbá az eszmei, szellemi javak (szabadalom, találmány, szerzői jog, franchise, védjegy, bányászati jog, számítástechnikai termékek eredeti példányai, audiovizuális termékek eredeti példányai stb.) nem rezidenstől történő megszerzését, illetve nem rezidens részére történő átruházását.

Az adatszolgáltató külföldi fióktelepe nem rezidensnek minősül a fizetésimérleg-adatszolgáltatások szempontjából. Az adatszolgáltatónak a nem rezidens fióktelepével kapcsolatos, az előző bekezdésben leírt ügyleteit ezért e táblákban szintén jelentenie kell, nem rezidens fióktelepei más nem rezidensekkel kapcsolatos ügyletei azonban nem jelenthetőek.

1. **Az adatok számbavétele**

A tranzakciókat instrumentumonként, továbbá országonként és devizanemenként összesítve kell kimutatni. Az értékadatokat devizában, egész számra kerekítve kell megadni.

# II. A tábla kitöltésével kapcsolatos részletes tudnivalók, az adatok összeállításának módja

A VISZ tábla egyes oszlopainak tartalma:

„a” oszlop: Instrumentum: A következő instrumentumkódok közül kell választani:

**Transzferekre vonatkozó kódok**:

VJA = Jövedelem- és vagyonadók

A nem rezidens adóhivatalnak fizetett jövedelem- és vagyonadók körébe tartoznak:

* a vállalatok jövedelme vagy nyeresége után fizetendő adók;
* az eszköztartási nyereség után fizetendő adók;
* a tőke után fizetendő folyó adók, amelyeket a tulajdonosok a föld vagy az épületek tulajdonjoga vagy használata, valamint nettó vagyonuk és egyéb eszközeik után időszakosan fizetnek;
* a nemzetközi gazdasági műveletek (külföldi utazás, külföldi átutalások, külföldi befektetések stb.) után fizetendő adók, kivéve a termelők által fizetendő adókat.

VEVA = Egyéb viszonzatlan átutalások

Az egyéb viszonzatlan átutalások körébe tartoznak:

* Bíróság által az adatszolgáltatóra kivetett, nem rezidensnek fizetett bírság vagy kötbér.
* Az adatszolgáltató által nem rezidensnek fizetett vagy nem rezidenstől kapott kártérítés. A kártérítési összeg lehet bíróság által megítélt, kötelezően fizetendő vagy bíróságon kívüli megállapodásos kártérítés. (Nem kell jelenteni a nem rezidens biztosítótól kapott, biztosítási jogviszonyból származó kártérítéseket, illetve a rezidens biztosító által nem rezidensnek fizetett, biztosítási jogviszonyból származó kártérítéseket sem.)
* Egyéb, máshová be nem sorolt, ellenszolgáltatás nélkül kapott vagy nyújtott, nem beruházási vagy befektetési célú támogatás (az EU-tól kapott támogatások kivételével).

VTD = Tőkeadók

A nem rezidens adóhivatalnak fizetett, az adatszolgáltató tulajdonában lévő eszközök vagy vagyon után kivetett eseti és rendkívüli adók.

VBT = Beruházási támogatások

Tárgyi eszköz beszerzési költségeinek teljes vagy részleges finanszírozására, ellenszolgáltatás nélkül nem rezidenstől kapott vagy nem rezidensnek nyújtott pénzbeni vagy természetbeni transzferek.

VETT = Egyéb tőketranszferek

Az egyéb tőketranszferek körébe tartoznak:

* Természeti csapások (pl. árvizek), háborúk, egyéb politikai események következtében megsemmisült vagy károsodott tárgyi eszközök nem rezidens tulajdonosainak teljesített kifizetések vagy hasonló okból az adatszolgáltató által nem rezidenstől kapott bevételek.
* Az adatszolgáltató és nem rezidensek közötti garancia, kezesség és egyéb pénzügyi biztosíték miatti fizetések (a kapcsolódó díjak kivételével).
* Biztosítási szerződések által nem fedezett nagy értékű károkra vagy súlyos balesetekre kártérítésként nem rezidens részére kifizetett, nem rezidenstől kapott jelentősebb összegek.
* Egyéb, máshová be nem sorolt, ellenszolgáltatás nélkül kapott vagy nyújtott beruházási és befektetési célú támogatás (az EU-tól kapott támogatások kivételével), illetve nagy értékű örökségek.

**Nem termelt, nem pénzügyi javakra vonatkozó kódok**:

A következő kódok a korábbi ESZ = Eszmei, szellemi javak szétbontásából jöttek létre.

Az adatszolgáltatásban kategóriánként kell jelenteni az eszmei, szellemi javak nem rezidenstől történő szerzését, illetve nem rezidens részére történő átruházását. Nem képezik az adatszolgáltatás részét a vagyonértékű jogok használatáért, illetve másolásáért, terjesztéséért fizetett és kapott díjak (ezeket a KSH-nak benyújtandó OSAP 1470 számú jelentésben kell szerepeltetni), továbbá az üzleti vagy cégérték.

ESZKF = K+F eredményéhez kapcsolódó jogok adásvétele

Ide tartoznak a szabadalmak, K+F-hez kapcsolódó copyright-ok, ipari folyamatok és dizájnok.

ESZSZ = Számítástechnikai szoftverek és alkalmazások eredeti példányainak és tulajdonjogának adásvétele

ESZAU = Audiovizuális termékekhez kapcsolódó tulajdonjogok adásvétele

Ebben a kategóriában találhatóak a rádió- és televízió-műsorok eredeti példányai, hangfelvételek, filmek.

ESZFR = Franchise és hasonló jogok adásvétele

A franchise és hasonló jogok közé tartoznak a védjegyek, márkanevek, logók, domain nevek.

ESZKV = Egyéb jogok adásvétele

Az egyéb jogok adásvétele közé tartoznak az emissziós kvóták és bányászati jogok.

ESZHA = Egyéb szellemi termékek adásvétele

Ebben a kategóriában szerepel mindazon szellemi termékek adásvétele, amelyek nem tartoznak a K+F, számítástechnikai szoftverek vagy az audiovizuális termékek közé (például terjesztési jogok vásárlása).

„c” oszlop: Devizanem ISO kódja

A fizetés devizanemének, illetve az eszmei szellemi javak szerződés szerinti értéke devizanemének ISO kódja

„d” és „e” oszlopok: Bevétel tranzakciók, Kiadás tranzakciók

Nem rezidens által a tárgyidőszakban az adatszolgáltató részére teljesített viszonzatlan folyó és tőkeátutalásokat bevételként, az adatszolgáltató által a tárgyidőszakban nem rezidens részére teljesített folyó és tőkeátutalásokat kiadásként, pozitív előjellel kell jelenteni. Amennyiben egy korábban kapott, illetve fizetett viszonzatlan átutalás visszautalására kerül sor, azt a bevételek, illetve kiadások között - az eredeti utalással megegyező oszlopban - negatív előjellel kell jelenteni.

Eszmei, szellemi javak esetében bevételként, kiadásként jelentendő

* adásvétel esetén a tárgyidőszakban pénzügyileg rendezett ellenérték,
* apport esetén a tárgyidőszakban rendelkezésre bocsátott apport alapítói okiratban szereplő értéke,
* térítés nélküli átvétel, illetve átadás esetén a számviteli nyilvántartások szerinti bekerülési érték, illetve kivezetett könyv szerinti érték.